Hunt Museum

Hunt Museum ligger i byen Limerick i Irland og ble etablert i 1978. Det rommer en stor samling av gjenstander over tre etasjer i det tidligere tollbygget, der samlingen flyttet inn da tollerne flyttet ut i 1993. Samlingene er i hovedsak donert av ekteparet Gertrude og John Hunt, som samlet og kjøpte opp arkeologiske funn, kunstgjenstander og religiøs kunst og brukskunst fra de tidligste tider og fram til opplysningstiden. Donasjonen ble gitt til det irske folket, og det ble ettertrykkelig klausulert at den skulle befinne seg fysisk i Limerickregionen. The Hunt Museum Trust ble etablert i 1974. Utstillingene er sortert slik at de aller eldste sakene, fra Egypt, Hellas og Roma, er i tredje etasje sammen med en samling eldre smykker. Dekorativ kunst fra middelalderen og nyere er i den midterste etasjen, mens første etasje rommer religiøse bilder og gjenstander. Mange av gjenstandene er unike, slik som kongesigneter og «en av de tredve sølvmyntene som Judas Iskariot mottok». Den katolske kirken i Limerick har dessuten en del sentrale gjenstander til utstilling. Huset er delvis påbygd med nytt inngangsparti, men i store trekk intakt slik det var da det sto ferdig i 1769. Det er regnet for arkitektonisk utsøkt, og er tegnet av den italienske arkitekten Davis Duckart i en stil kalt Palladium. Beliggenheten er ved elven Shannon, med egen forhage (park) og bryggetilknytning. Foruten å romme tolladministrasjonen for regionen, var det også residens for overtollinnsamleren (the Collector). Referanser